На основу члана 70. Статута општине Голубац („Сл. Гласник општине Голубац 2/19“), Општинско веће општине Голубац на седници одржаној \_\_\_\_\_\_\_\_\_\_\_\_\_\_ 2023. године, доноси

**ПРАВИЛНИК**

**о укључивању грађана у буџетски процес**

**Члан 1**

Овим правилником уређују се начин, услови и поступак укључивања грађана у опредељивању средстава предвиђених Одлуком о буџету општине Голубац за спровођење акције “Заједно можемо много“.

**Члан 2**

Средства предвиђена у Буџету за намену из члана 1. овог Правилника представљају део средстава прикупљених од грађана по основу пореза на имовину.

Акција „Заједно можемо много“ омогућава да се непосредним учешћем грађана у сарадњи са општинском управом реши део проблема локалних заједница - уређење мањих јавних површина.

За финансирање акције из става 2. овог члана користиће се и средства добијена из других извора финансирања за ове намене: програма, пројеката и слично.

**Члан 3**

Под локалном заједницом, у смислу овог Правилника, сматра се одређени део општине - улица, део улице, блок зграда, стамбена заједница или месна заједница као најшире подручје.

Пројекти које локална заједница предлаже могу се односити искључиво на мање захвате као што су: уређење паркова, дечјих игралишта, дрвореда, шеталишта, неуређених зелених површина, уређење прилаза за лица са инвалидитетом, уклањање мањих дивљих депонија и слично.

**Члан 4**

Средства из члана 1. овог Правилника додељују се на основу јавног позива.

Право учествовања на јавном позиву имају неформалне групе грађана са подручја општине Голубац окупљене око поднете иницијативе - пројекта, најмање 5 потписа грађана у сеоским насељима, односно 8 потписа грађана у Голупцу са измиреним обавезама по основу пореза на имовину.

Потписници могу бити грађани који имају пребивалиште/боравиште на територији општине Голубац, односно друга лица која плаћају порез на имовину на територији општине Голубац.

Све предложене активности у оквиру пројекта се морају спроводити на земљишту које је у

јавној својини општине Голубац. Надлежно одељење Општинске управе општине Голубац ће на захтев групе грађана, у фази припреме предлога пројекта, извршити проверу власништва и о томе издати одговарајућу потврду, без накнаде.

Изузетно од става 3. овог члана, активности се могу спроводити и на земљишту које је у својини Републике Србије, уз сагласност носиоца права својине, односно корисника земљишта.

**Члан 5**

Укључивање грађана у спровођење акције „Заједно можемо много“ врши се кроз следеће активности општинске управе:

- редовно информисање јавности о акцији „Заједно можемо много“ кроз: припрему и дистрибуцију флајера са основним информацијама о Акцији, прослеђивање информација медијима, објављивање информација на званичном сајту Општине и организацију гостовања представника Општине у медијима,

- припрему пакета докумената за објављивање јавног позива, формулара за пријаву пројекта, услова и критеријума за одабир пројекта,

- информисање јавности о изабраним пројектима,

- информисање јавности о реализацији пројеката и

- објављивање завршног извештаја о реализацији акције.

**Члан 6**

Циљеви акције „Заједно можемо много“ су:

- подстицање грађана да активно учествују у решавању проблема локалних заједница,

- развој партнерских односа између грађана и општине Голубац у решавању дела проблема кроз заједничку реализацију пројеката и омогућавање грађанима да учествују у планирању расподеле дела буџетских средстава обезбеђених кроз наплату пореза на имовину,

- омогућавање брже реализације пројеката којима се решава део проблема за оне групе грађана

који су исказали спремност на додатно лично ангажовање и активно учествовање у реализацији

пројеката,

- подстицање вредности волонтирања и друштвено одговорног понашања у локалној заједници.

**Члан 7**

Група грађана може поднети највише 1 предлог пројекта.

Општина Голубац суфинансира максимално 90% оправданих трошкова пројекта, с тим да тај износ не може бити већи од 300.000 динара, док износ од минимално 10% оправданих трошкова пројекта обезбеђује подносилац пројекта (група грађана) волонтерским радом, из сопствених средстава или кроз подршку локалних привредника.

Сви предложени пројекти који испуњавају конкурсне услове биће рангирани.

Подносилац предлога пројекта чији пројекат буде прихваћен за суфинансирање неће имати могућност управљања финансијским средствима, већ ће сва планирана плаћања вршити управа

општине Голубац.

Уколико буде предложено више пројеката са територије једне месне заједнице, а

испуњавају услове предвиђене конкурсом, општина ће суфинансирати пројекте узимајући у обзир

прво критеријум да све месне заједнице буду равномерно заступљене.

**Члан 8**

Трошкови прихватљиви за суфинансирање пројеката из буџета општине Голубац укључују:

- трошкове пројектних активности које се спроводе на земљишту које је у јавној својини општине

Голубац,

- трошкове услуга у оквиру пројектних активности,

- трошкове набавке опреме,

- трошкове који директно произилазе из реализације пројекта и

- остале трошкове.

**Члан 9**

Трошкови који не могу бити финансирани из буџета општине Голубац су:

- зараде и хонорари за управљање реализацијом пројекта,

- активности које се спроводе на земљишту које није у јавној својини општине Голубац,

- пројекти са комерцијалним ефектима,

- пројектне активности који су претходне године већ биле финансиране,

- инвестициона улагања у изградњу и одржавање комуналне инфраструктуре,

- инвестициона улагања у изградњу и одржавање пословног простора, куповину земље или зграда,

- активности путовања, студије, учешће на конференцијама, предавања стручњака и слично,

- организација манифестација,

- пројекти чије су активности награде и спонзорства појединцима и другим организацијама,

- покривање губитака или дуговања,

- трошкови настали пре почетка реализације пројекта (пре потписивања Уговора о реализацији) и

- активности пројекта који се већ финансирају из других извора.

**Члан 10**

Критеријуми за оцену пројеката су:

1. Квалитет пројекта који се оцењује у односу на следећа питања:

- да ли је пројекат у складу са циљевима јавног позива и да ли се односи на мање захвате уређења

јавних површина,

- да ли су у пројекту јасно описани проблеми и потребе локалне заједнице који се решавају пројектом,

- да ли су предложене активности одговарајуће за постављене циљеве пројекта,

- да ли пројекат има детаљно разрађен план реализације и да ли је технички је изводљив и

- да ли је висина трошкова прихватљива, оправдана и тржишно утемељена.

2. Утицај пројекта на локалну заједницу се оцењује у односу на следећа питања:

- да ли пројекат доводи до позитивних и видљивих промена на подручју локалне заједнице,

- да ли пројекат промовише волонтерски рад и/или друштвено одговорно понашање,

- да ли пројекат доводи до дугорочно одрживог утицаја на кориснике пројекта и

- да ли постоји иновативност у приступу решавања проблема, односно задовољавања потребе локалне заједнице.

Јавним позивом се могу одредити и допунски критеријуми за оцену пројеката.

Након отварања понуда Радна група за праћење и извештавање програма, програмских активности

и пројеката и израде буџета (Даље: Радна група) прво цени административне критеријуме на

основу следеће табеле:

|  |  |  |
| --- | --- | --- |
| АДМИНИСТРАТИВНИ КРИТЕРИЈУМИ | ДА | НЕ |
| Предлог пројекта предат у року |  |  |
| Информације о називу пројекта и име и презиме особе за контакт су јасно наведене на задњој страни коверта |  |  |
| Предлагач пројекта је неформална група грађана |  |  |
| Предлагач је поднео максимално 1 предлог пројекта |  |  |
| Сва документа захтевана овим конкурсом су поднета у 3 примерка- један оригинал и две копије |  |  |
| Сва документа захтавана овим конкурсом су попуњена и потписана |  |  |
| Предлог пројекта је написан на српском језику, ћириличним писмом |  |  |
| Обезбеђено је суфинансирање пројекта (минимум 10% од укупне вредности пројекат изражено кроз волонтерски рад или финансијску и нефинансијску подршку локалних привредника) |  |  |
| Пројекат траје максимално 6 месеци |  |  |

Предлог пројекта мора испунити све горе наведене критеријуме (сви одговори морају бити ,,ДА“) како би пројекат био прихваћен за наредни круг вредновања.

Пријаве које нису у складу са условима конкурса, Радна група неће разматрати.

Радна група, након тога, технички вреднује квалитет предлога пројекта,као и утицај на локалну заједницу. Технички критеријуми су подељени у 2 групе- прва група оцењује квалитет предлога пројекта, док друга група оцењује утицај предлога пројекта на локалну заједницу.

Број бодова се додељује на следећој скали: 1= незадоваољавјуће, 2= лоше, 3= прихватљиво, 4= добро, 5= одлично.

Максимални број бодова који додељује оцењивач множи се са бројем пондера, и тако се добија максимални укупан број бодова.

Ово вредновање се врши по следећим критеријумима:

|  |  |  |  |
| --- | --- | --- | --- |
| ТЕХНИЧКИ КРИТЕРИЈУМИ | Максималанброј бодовакоједодељујеоцењивач | Пондери | Максималанукупан бројбодова |
| **Квалитет предлога пројекта** | **25** |  | **40** |
| Пројекат је у складу са циљевима Конкурса и односисе на мање захвате уређења јавних површина | 5 | 2 | 10 |
| У пројекту су јасно описани проблеми и потебекорисника из локалне заједнице који се решавајупредлогом пројекта | 5 | 1 | 5 |
| Предложене активности су одговарајуће заппостављене циљеве пројекта | 5 | 1 | 5 |
| Пројекат има детаљно разређен план реализације итехнички је изводљив | 5 | 2 | 10 |
| Висина трошкова у буџету пројекта јеприхватљива,оправдана и тржишно утемељена | 5 | 2 | 10 |
| **Утицај пројекта на локалну заједницу**  | **20** |  | **60** |
| Пројекат доводи до позитивних и видљивих променана подручју локалне заједнице | 5 | 3 | 15 |
| Пројекат промовише волонтерски рад и/илидруштвеног одговорно пословање | 5 | 3 | 15 |
| Пројекат дободи до дугорочног одрживог утицаја накориснике пројекта | 5 | 3 | 15 |
| Постоји иновативност у приступу решавањапроблема, односно задовољавања потребе локалнезаједнице | 5 | 3 | 15 |
| **УКУПНО БОДОВА**  | **45** |  | **100** |

**Члан 11**

Јавни позив за суфинансирање пројеката поднетих у спровођењу акције „Заједно можемо много“ расписује председник општине, у складу са овим Правилником.

**Члан 12**

Конкурсни поступак спроводи Радна група.

Радна група на основу критеријума из члана 10. овог правилника и на основу испуњености других формалних услова који су наведени у јавном позиву, утврђује предлог ранг- листе и предлаже износ средстава којим ће се суфинансирати сваки прихваћен пројекат.

**Члан 13**

Јавни позив се објављује на званичном сајту оштине Голубац и на огласној табли Општинске управе.

Јавни позив садржи:

- врсте пројеката и укупан износ средстава за који се јавни позив расписује,

- услове и критеријуме за подносиоце пријаве,

- обавезу да учесници одреде свог представника који ће поднети пријаву, контактирати са Радном

групом и обављати друге послове у име свих учесника,

- начин вредновања критеријума за оцену пројеката,

- конкурсну документацију (обрасце),

- рок за подношење пријаве,

- напомену да се непотпуне, неблаговремене и пријаве које нису предате на прописаним обрасцима неће узети у разматрање,

- и друге одредбе од важности за реализацију јавног позива.

**Члан 14**

Пријава на јавни позив подноси се Радној групи у року који не може бити краћи од 15 дана од дана објављивања на званичном сајту општине Голубац.

Уз пријаву, подносилац је дужан да обавезно приложи:

- попуњен формулар за пријаву пројекта,

- фотографије постојећег стања и скицу из које се види како ће простор изгледати после изведене акције,

- буџет пројекта и

- листу од 5 потписа грађана у сеоским насељима, односно 8 потписа грађана у Голупцу који су

измирили обавезе по основу пореза на имовину, са њиховим својеручним потписима.

Јавним позивом се може прописати да се подносе и други подаци и документација.

**Члан 15**

Радна група разматра поднете пријаве и у складу са условима јавног позива врши избор пројеката и сачињава предлог ранг-листе и средстава, који заједно са записником о спроведеном поступку доставља Општинском већу.

Предлог ранг-листе се објављује на званичном сајту општине Голубац.

На основу Предлога Радне групе, општинско веће доноси Решење о суфинансирању пројеката у спровођењу Акције „Заједно можемо много“.

**Члан 16**

На основу Решења из члана 15. став 3. овог Правилника, председник општине закључује у

име општине Голубац уговор о суфинансирању пројекта. Уговор се закључује са лицем које је у поднетој документацији означено као представник грађана.

Уговором из става 1. овог члана уређују се међусобна права и обавезе уговорних страна, начин и рок суфинансирања, рок за реализацију пројекта, обавеза подношења извештаја, начин решавања спорова, као и друга права и обавезе уговорних страна.

**Члан 17**

Подносилац пројекта је обавезан да у сваком моменту омогући Радној групи контролу реализације пројекта, увид у сву потребну документацију и да по реализацији пројекта достави Радној групи извештај.

**Члан 18**

Стручне и административно-техничке послове за спровођење овог Правилника и рад Радног тела, обавља Општинска управа.

**Члан 19**

Ова одлука ступа на снагу осмог дана од дана објављивања у „Службеном гласнику општине Голубац“.

*Образложење*

Правни основ за доношење овог правилника садржан је у члану 70. Статута општине Голубац („Сл. Гласник општине Голубац 2/19“).

Разлог за доношење овог правилника је потреба за регулисањем односа током реализације активности које ће укључивати што већег броја грађана у уређење мањих јавних површина.

Пројекти које локална заједница предлаже могу се односити искључиво на мање захвате у комуналној инфраструктури као што је уређење паркова, дечјих игралишта, дрвореда, шеталишта,

неуређених зелених површина, уређење прилаза за лица са инвалидитетом, уклањање мањих

дивљих депонија и слично.

Имајући у виду да је један од услова да грађани који учествују у овом пројекту морају да измире обавезе по основу пореза на имовину, очекује се да се и наплата пореза повећа.

**ПРЕДЛАГАЧ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**